У среду, **16. октобра 2019. године у 14 сати** на Факултету техничких наука у Чачку (3. спрат, Плава сала)

биће одржано предавање на тему:

**Eнергија као један од највећих изазова човечанства у XXI веку?**

**Предавање ће реализовати проф. др Велимир Р. Радмиловић, редовни професор Технолошко-металуршког факултета Универзитета у Београду.**

**Резиме предавања:**

Удео обновљивих извора енергије у многим земљама значајно се повећава. Међутим, фосилна горива и даље глобално доминирају са око 80% у енергетском билансу наше планете, што је праћено повећањем емисије штетних гасова у атмосферу и ефектом ”стаклене баште”, односно порастом температуре. То доводи у питање интегритет биосфере наше планете, са потенцијално катастрофалним последицама. С обзиром да ће број становника до 2050. године достићи близу 10 милијарди, те да би глобално загревање, према Париском протоколу, морало да буде мање од 1,5°C, обезбеђивање довољних количина чисте енергије из обновљивих извора, која знатно мање доприноси неповољним климатским променама него енергија добијена сагоревањем фосилних горива, представљаће један од највећих изазова човечанства у XXI веку.

У овом предавању биће показан пример како фундаментална научна истраживања у области нових материјала за примену у енергијским технологијама, као што су термоелектрични наноматеријали могу да допринесу решавању ових изазова.